รัฐมนตรีว่าการกระทรวงแรงงาน สั่งหน่วยงานในสังกัดลงพื้นที่ตรวจสอบข้อเท็จจริงกรณีนั่งร้านถล่มทับคนงาน
รัฐมนตรีว่าการกระทรวงแรงงาน สั่งหน่วยงานในสังกัดลงพื้นที่ตรวจสอบข้อเท็จจริงกรณีนั่งร้านถล่มทับคนงานหม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เปิดเผยถึงกรณีเกิดเหตุอาคารก่อสร้างปั้มน้ำมันคาลเท็กซ์ นั่งร้านถล่มทับคนงานเสียชีวิตและได้รับบาดเจ็บที่จังหวัดภูเก็ต เมื่อวันที่ 21 พฤศจิกายนที่ผ่านมาว่า ได้สั่งการให้หน่วยงานในสังกัดลงพื้นที่เข้าไปตรวจสอบข้อเท็จจริง ประสานงานกับผู้ที่เกี่ยวข้อง พร้อมทั้งให้กำลังใจแก่ญาติและครอบครัวผู้เสียชีวิต รวมทั้งให้การช่วยเหลือเยียวยาตามขั้นตอนเพื่อให้ได้รับสิทธิประโยชน์ตามกฎหมาย โดยสำนักงานประกันสังคมจังหวัดภูเก็ตได้ลงพื้นที่เข้าไปตรวจสอบข้อเท็จจริงพบว่า เหตุเกิดที่หมู่ที่ 2 ตำบลศรีสุนทร อำเภอถลาง จังหวัดภูเก็ต บริเวณชั้น 2 ของอาคารทรุดตัวพังถล่มลงมาทับคนงาน 9 ราย ในจำนวนนี้เสียชีวิต 7 ราย และบาดเจ็บ 2 ราย ซึ่งทั้งหมดเป็นลูกจ้างจากผู้รับเหมา โดยบริษัท เดอะ บลู สเตชั่น จำกัด เป็นผู้ว่าจ้างมาดำเนินการก่อสร้างสำนักงานฯ นอกจากนี้ ยังตรวจสอบพบว่า ลูกจ้างของผู้รับเหมาทุกรายไม่ได้ขึ้นทะเบียนเป็นผู้ประกันตน ซึ่งสำนักงานประกันสังคมจะดำเนินการเชิญนายจ้างและผู้รับเหมามาให้ข้อเท็จจริงเพื่อดำเนินการตามพระราชบัญญัติกองทุนเงินทดแทน ส่วนการให้ความช่วยเหลือลูกจ้างที่ได้รับบาดเจ็บ 2 ราย เป็นคนไทย 1 ราย และเมียนมา 1 ราย เป็นแรงงานถูกกฎหมายนำเข้าแบบ MOU โดยทั้งแรงงานไทยและแรงงานต่างด้าวที่ได้รับบาดเจ็บจะได้รับค่ารักษาพยาบาลเท่าที่จ่ายจริงวงเงิน 50,000 - 2,000,000 บาท ค่าทดแทนกรณีหยุดงาน 70 เปอร์เซ็นต์ของค่าจ้างสูงสุดที่ 1 ปี หากถึงขั้นทุพพลภาพจะได้รับเงินทดแทนรายเดือน 70 เปอร์เซ็นต์ของค่าจ้างตลอดชีวิตส่วนการช่วยเหลือผู้เสียชีวิต 7 ราย เป็นคนไทย 4 ราย และเมียนมา 3 ราย ทายาทจะได้รับค่าทำศพ 100 เท่าของอัตราค่าจ้างขั้นต่ำ 33,000  บาทจ่ายให้กับผู้จัดการศพ เงินทดแทนกรณีเสียชีวิตจ่ายให้กับทายาท 70 เปอร์เซนต์ของค่าจ้าง 10 ปี นอกจากนี้ ยอดเงินที่จ่ายให้กับผู้ที่เสียชีวิตรายละ 720,720 บาท ทั้งหมด 7 ราย จ่ายรวมทั้งสิ้น 5,045,040 บาท ซึ่งคิดจากฐานค่าจ้างขั้นต่ำ และยังไม่รวมค่ารักษาพยาบาลและค่าหยุดงานจากผู้บาดเจ็บอีก 2 รายที่รักษาตัวในโรงพยาบาล